Eins og lesendur Læknablaðsins vita eflaust flestir hefur allt efni blaðsins verið sett út á heimasíðu þess frá og með upphafi árs 2000 . Hægt er að leita í öllum texta blaðsins , bæði fræðigreinum og því efni sem birst hefur í umræðuhlutanum . Sú spurning hefur hins vegar oft heyrst hvort þeir 85 árgangar sem þá voru komnir út verði einhvern tíma aðgengilegir . Nú er svo komið að hægt er að svara þeirri spurningu játandi , þó með nokkrum fyrirvara . Á bókasöfnum spítalanna í Fossvogi og við Hringbraut unnu starfsmenn það þrekvirki að skrá allt efni blaðsins frá upphafi inn í tölvu . Að vísu voru einungis skráðar fyrirsagnir , heiti höfunda og lykilorð greina en að þessu þrennu var hægt að leita . Sá böggull fylgdi þó skammrifi að leitina var einungis hægt að stunda í tölvum bókasafnanna . Skráningin fór fram á tölvumáli sem notað var fyrir daga netsins og þegar það kom til skjalanna var ekki auðunnið verk að færa skrána yfir á nýtt form . Í vor gerðist það hins vegar að opnaður var aðgangur að bókasafnskerfinu Gegni á netinu en það mun hýsa samskrá íslenskra bókasafna . Þá þegar voru komnar í gagnasafnið allar skrár Landsbókasafns Íslands - Háskólabókasafns og tíu annarra rannsóknarbókasafna . Þeirra á meðal er bókasafn Landspítala og þar með er skráning safnsins á efni Læknablaðsins orðin aðgengileg á netinu . Skráin er á vefslóðinni www . gegnir.is . Hægt er að leita að greinum eftir ákveðna höfunda eða slá inn efnisorð og leita þannig í fyrirsögnum og lykilorðum greina . Þegar menn hafa fundið þá grein sem leitað er að er hægt að sjá hvar hana er að finna í söfnum landsins og panta hana eða nálgast með öðrum hætti . Á heimasíðu Læknablaðsins ( laeknabladid.is ) er hægt að fara beint inn í Gegni .